Broj: 711-I-1350-M-101/23-06-19

Zagreb, 21. lipnja 2023.

 **ANA-MARIA ŠIMUNDIĆ**

**ravnateljica Kliničke bolnice Sveti Duh**

**Predmet: mišljenje na zahtjev obveznice Ane-Marije Šimundić**

 - daje se

Povjerenstvo za odlučivanje o sukobu interesa (dalje: Povjerenstvo) dana 17. svibnja 2023. pod brojem 711-U-4457-M-101/23-01-26 zaprimilo je zahtjev za davanjem mišljenja koji je podnijela obveznica Ana-Maria Šimundić, ravnateljica Kliničke bolnice Sveti Duh.

U podnesenom zahtjevu obveznica je zatražila mišljenje o postupanju navodeći da su joj članovi Odbora za javna priznanja Skupštine Grada Zagreba odlučili dodijeliti Nagradu Grada Zagreba u 2023. godini, a koja nagrada uz priznanje podrazumijeva i novčani iznos, pri čemu je navela da cjelokupan iznos nagrade želi usmjeriti ka onima kojima je pomoć potrebna.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povodom navedenog zahtjeva obveznice, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) navedeni predmet raspravilo na 9. sjednici održanoj 02. lipnja 2023.g. i ponovno na 12. sjednici održanoj 21. lipnja 2023. te daje mišljenje kako slijedi.

Sukladno članku 15. stavku 1. ZSSI-a darom se, u smislu toga Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavkom 2. istoga članka ZSSI-a propisano je da se ne smatraju darovima, u smislu toga Zakona, uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Nagrada Grada Zagreba predstavlja javno priznanje o kojem odlučuje Gradska skupština Grada Zagreba i koji se dodjeljuje u obliku priznanja i u novčanom iznosu.

Povjerenstvo je na 9. sjednici dana 02. lipnja 2023.g. utvrdilo kako obveznica nema pravo na primitak navedene nagrade budući da se ne radi o državnom niti međunarodnom priznanju već o priznanju jedinice područne (regionalne) samouprave pri čemu se nije radila distinkcija između priznanja i novčanog iznosa, a što je trebalo uzeti u obzir prilikom odlučivanja zbog postojeće sudske prakse, donesene povodom odluke Povjerenstva Broj: 711-I-1386-P-251-17/19-11-17 od 18. travnja 2019.g. Naime, presudom Upravnog suda u Zagrebu, posl. broj: Usl-2703/19 odbijen je tužbeni zahtjev za poništavanje odluke Povjerenstva uz navod kako je među strankama sporno je li primanjem Nagrade Grada Zagreba i to samo u njenom novčanom dijelu, dužnosnik primio nedopušteni dar te se konstatira da dužnosnik ne može sukladno članku 11. stavku 4. („Narodne novine“, broj 26/11., 12/12., 126/12., 48/13. i 57/15., u daljnjem tekstu: ZSSI/11) primiti dar kad je on u novcu bez obzira na njegovu vrijednost. Sud je potvrdio, budući da se Nagrada Grada Zagreba sastoji od priznanja i novčane nagrade u iznosu od 50.000,00 kuna, da dužnosnik nije smio primiti novčani iznos nagrade jer za isti ne proizlazi da bi bio obuhvaćen zakonskom formulacijom koja taksativno propisuje što se ne smatra dopuštenim darom. Navedena prvostupanjska presuda potvrđena je presudom Visokog upravnog suda Republike Hrvatske, posl. broj: Usž-123/20 od 21. svibnja 2021.g. Slijedom svega navedenoga, a polazeći i od samog zahtjeva za davanjem mišljenja obveznice, koji je prvenstveno usmjeren na primitak novčanog iznosa, budući da obveznica navodi da se Nagrada Grada Zagreba sastoji ne samo od priznanja već „podrazumijeva“ i novčani iznos te tvrdi da ga želi usmjeriti ka onima kojima je pomoć potrebna, isti je ponovno stavljen na 12. sjednicu Povjerenstva kao dopuna dnevnog reda te je odlučeno većinom glasova članova Povjerenstva da obveznica ima pravo na primitak priznanja, no ne i na primitak novčanog dijela nagrade budući da bi se to smatralo darom u smislu članka 15. ZSSI-a.

S obzirom da je u ovom mišljenju Povjerenstvo obuhvatilo pitanje prava na primitak priznanja, ali i pravo primitka novčanog dijela nagrade donošenjem ovog mišljenja mijenja se mišljenje doneseno na 9. sjednici Povjerenstva i dostavlja obveznici kao odgovor na postavljeni upit.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Ana-Maria Šimundić, elektroničkom dostavom
2. Objava na internetskoj stranici
3. Pismohrana